**Maxsus iqtisodiy zonalar ishtirokchilariga ortiqcha QQS summasi tezlashtirilgan tartibda qaytariladi**

 Bu Prezidentimizning joriy yil 14-sentabrda qabul qilingan “Maxsus iqtisodiy zonalar ishtirokchilarini yana-da qo‘llab-quvvatlash chora-tadbirlari to‘g‘risida”gi PQ–5243-son qarorida belgilandi.

Shuningdek, qarorga ko‘ra, 2020-yil 1-yanvardan maxsus iqtisodiy zonalar ishtirokchilariga foyda solig‘i bo‘yicha imtiyozlar bekor bo‘lganligi munosabati bilan mazkur soliq imtiyozlarining foydalanilmay qolgan qismi 2020 yil 1 oktyabrgacha maxsus iqtisodiy zona ishtirokchilarining reyestriga kiritilgan ishtirokchilar uchun ular reyestrga kiritilgan sanadan boshlab 3 yildan 10 yilgacha muddatlarda to‘liq qo‘llaniladi.

Maxsus iqtisodiy zonalar ishtirokchilariga 2021-yil 15-sentabrdan mahsulot ishlab chiqarishda va o‘z ehtiyojlari uchun foydalaniladigan butlovchi buyumlar, xomashyo va materiallarni import qilganda QQS va bojxona bojini foizlar hisoblanmagan va ularning to‘lanishini taʼminlash talab etilmagan holda 120 kungacha muddatga kechiktirib (bo‘lib-bo‘lib) to‘lash huquqi beriladi.

Maxsus iqtisodiy zonalarning ishtirokchilariga ortiqcha QQS summasi tezlashtirilgan tartibda – 7 kun ichida qoplab beriladi.

Bunda, kameral soliq tekshiruvi natijalariga ko‘ra qoplangan QQS summasi asossizligi aniqlangan taqdirda, mazkur summa belgilangan tartibda undiriladi.

Tegishli vazirliklar tomonidan maxsus iqtisodiy zonalar ishtirokchilariga ular tomonidan kiritilgan investitsiyalar hajmidan kelib chiqqan holda foyda solig‘i bo‘yicha imtiyozlar berishni nazarda tutuvchi qonun loyihasi ishlab chiqiladi.